

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.11 | 2025. gada 26. jūnijā |

**26.**

## Par Ogres novada pašvaldības saistošo noteikumu Nr. 15/2025 “Sabiedrisko ūdenssaimniecības pakalpojumu sniegšanas un lietošanas kārtība Ogres novadā” precizēšanu

2025. gada 24. aprīļa sēdē Ogres novada pašvaldības (turpmāk – Pašvaldība) dome pieņēma lēmumu Nr. 22 “Par Ogres novada pašvaldības saistošo noteikumu Nr. 15/2025 “Sabiedrisko ūdenssaimniecības pakalpojumu sniegšanas un lietošanas kārtība Ogres novadā” izdošanu” (turpmāk – Saistošie noteikumi Nr. 15/2025).

Saistošie noteikumi Nr. 15/2025 un paskaidrojuma raksts tika nosūtīti Viedās administrācijas un reģionālās attīstības ministrijai (turpmāk – VARAM) un Klimata un enerģētikas ministrijai (turpmāk – KEM) atzinumu sniegšanai.

Pašvaldību likuma 47. panta otrajā daļā minētajā termiņā VARAM atzinumu nav atsūtījusi.

2025. gada 28. maijā Pašvaldība saņēma KEM atzinumu Nr. 1-18/1248 (reģistrācijas Nr. 2-4.1/3016) (turpmāk  - Atzinums). KEM ir izteikusi iebildumus par Saistošajiem noteikumiem Nr. 15/2025. KEM lūdz izvērtēt un precizēt noteikumu 12. un 21. punktu, svītrot 40. un 66. punktu, apvienot 42. un 49. punktā ietvertās prasības par tauku uztvērējiem ēdināšanas uzņēmumiem, kā arī precizēt 1. pielikuma 6. punktā noteikto maksimāli pieļaujamo koncentrāciju naftas produktiem. KEM Atzinumā minētie priekšlikumi daļēji tiek ņemti vērā. Pamatojoties uz Ministru kabineta 2016. gada 22. marta noteikumu Nr. 174 “Noteikumi par sabiedrisko ūdenssaimniecības pakalpojumu sniegšanu un lietošanu” 45. punktu, kas noteic, ka Pakalpojuma lietotājam, kuram ir vietējais ūdens ieguves avots (ūdensapgādes urbums vai aka) un kurš notekūdeņus novada centralizētajā kanalizācijas sistēmā, notekūdeņu uzskaite tiek veikta atbilstoši uz vietējā ūdens ieguves avota uzstādītā ūdens komercuzskaites mēraparāta rādījumiem, respektīvi ūdens mērīšanas iekārtas, kas uzstādītas uz vietējā ūdens ieguves avota, rādījums tiek izmantos norēķinu veikšanai par sabiedriskajiem ūdenssaimniecības pakalpojumiem, piemēram gadījumos, kad izveidojot pagaidu pieslēgumu tiek uzstādīts pagaidu komercuzskaites mēraparāts pagaidu mezglā, Pašvaldība atstāj negrozītus Saistošo noteikumu Nr. 15/2025 12. un 21. punktu. Tāpat Pašvaldība nesvītro un atstāj negrozītu Saistošo noteikumu Nr. 15/2025 66. punktu, jo redakcijā nav paredzēta kompensācija, bet gan samaksa par izmantotajiem pakalpojumiem, par laiku kurā nav bijis uzstādīts komercuzskaites mēraparāts, atbilstošie normatīvajiem aktiem, kas nosaka kā tiek aprēķināts ūdenssaimniecības pakalpojumus, ja nav uzstādīts skaitītājs. Otrkārt, saistošajos noteikumos minētā norma tiks piemērota gadījumā, kad persona nevis patvaļīgi ir veikusi pieslēgumu, bet gan līguma slēgšanas procedūras laikā izmantojusi pakalpojumu bez skaitītāja (pirms tā uzstādīšanas).

Ņemot vērā minēto, un, pamatojoties uz Pašvaldību likuma 47. panta sesto un astoto daļu,

**balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav**,

Ogres novada pašvaldības dome **NOLEMJ:**

1. **Izdarīt** Ogres novada pašvaldības 2025. gada 24. aprīļasaistošajos noteikumos Nr. 15/2025 “Sabiedrisko ūdenssaimniecības pakalpojumu sniegšanas un lietošanas kārtība Ogres novadā” (pielikumā) (turpmāk – Noteikumi) šādus precizējumus:
   1. svītrot 40. punktu;
   2. izteikt 42. punktu šādā redakcijā “Pakalpojumu lietotājam, kas ievada notekūdeņu kanalizācijas tīklā notekūdeņus ar paaugstinātu tauku saturu, vai nekustamajos īpašumos tiek veikta sabiedriskās ēdināšanas pakalpojumu sniegšana vai pārtikas produktu ražošana, jābūt izbūvētai atsevišķai kanalizācijas sistēmai taukaino notekūdeņu savākšanai un tauku uztvērējiem, kā arī jānoslēdz līgums ar tauku izvedēju. Līguma kopiju nodod pakalpojumu sniedzējam. Pakalpojumu lietotājs dokumentus (pavadzīmi – rēķinu) no tauku izvedēja, kurā uzrādīti dati par izvesto tauku daudzumu, pakalpojuma sniegšanas datumu un tauku izvedēja rekvizīti, glabā divus gadus no dokumentu saņemšanas dienas un pēc pieprasījuma uzrāda tos pakalpojumu sniedzējam.”;
   3. svītrot 49. punktu;
   4. papildināt 94. punktu aiz vārda ””Sarma”” ar vārdiem “, Sabiedrības ar ierobežotu atbildību “Ikšķiles māja”, Sabiedrības ar ierobežotu atbildību “Ķeguma stars”, Sabiedrības ar ierobežotu atbildību “Lielvārdes Remte””;
   5. aizstāt 1. pielikuma 6. punktā skaitli “0” ar skaitli “0,5”.
2. Uzdot Ogres novada pašvaldības Centrālās administrācijas Juridiskajai nodaļai triju darbdienu laikā pēc Noteikumu parakstīšanas rakstveidā nosūtīt tos, paskaidrojuma rakstu un šo lēmumu Viedās administrācijas un reģionālās attīstības ministrijai un Klimata un enerģētikas ministrijai.
3. Uzdot Ogres novada pašvaldības Centrālās administrācijas Juridiskajai nodaļai nodrošināt Noteikumu un paskaidrojuma raksta publicēšanu oficiālajā izdevumā “Latvijas Vēstnesis”.
4. Uzdot Ogres novada pašvaldības Centrālās administrācijas Komunikācijas nodaļai pēc Noteikumu spēkā stāšanās publicēt Noteikumus Ogres novada pašvaldības oficiālajā tīmekļvietnē.
5. Uzdot Ogres novada pašvaldības Centrālās administrācijas Kancelejai pēc Noteikumu spēkā stāšanās nodrošināt Noteikumu brīvu pieeju Ogres novada pašvaldības ēkā.
6. Uzdot Ogres novada pašvaldības pilsētu un pagastu pārvalžu vadītājiem pēc Noteikumu spēkā stāšanās nodrošināt Noteikumu brīvu pieeju pašvaldības pilsētu un pagastu pārvaldēs.
7. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)